
Kārtība, kādā Ogres novada pašvaldības dibināto izglītības iestāžu pedagogiem kompensē transporta izdevumus un dzīvojamās telpas īres izdevumus

Izdoti saskaņā ar 
Izglītības likuma 17. panta trešās daļas 211. punktu
I. [bookmark: _heading=h.n99rbi1tdkph]Vispārīgie jautājumi
1. Saistošie noteikumi nosaka kārtību un apmēru, kādā Ogres novada pašvaldība (turpmāk – pašvaldība) kompensē transporta izdevumus nokļūšanai no faktiskās dzīvesvietas (turpmāk – dzīvesvieta) līdz izglītības iestādei un atpakaļ un dzīvojamās telpas īres izdevumus pašvaldības dibināto izglītības iestāžu (turpmāk – izglītības iestāžu) pedagogiem (turpmāk – pedagogi).
2. Transporta izdevumi nokļūšanai no faktiskās dzīvesvietas līdz izglītības iestādei un atpakaļ (turpmāk – transporta izdevumi) tiek kompensēti pašvaldības ikgadējā budžetā paredzēto finanšu līdzekļu ietvaros.
3. Transporta izdevumu kompensāciju šajos noteikumos noteiktajā kārtībā nevar saņemt pedagogi, kuri nokļūšanai uz darba vietu izmanto Ministru kabineta noteikumos paredzētos braukšanas maksas atvieglojumus sabiedriskajā transportā.
4. Dzīvojamās telpas īres izdevumi tiek kompensēti izglītības iestādes ikgadējā budžetā paredzēto finanšu līdzekļu ietvaros.
II. [bookmark: _heading=h.uy557evd7gky]Transporta izdevumu kompensācijas apmērs un kompensēšanas kārtība
5. Transporta izdevumus pedagogam kompensē 50 % apmērā no to faktiskajiem izdevumiem, nepārsniedzot 70 euro (septiņdesmit euro) mēnesī, par nokļūšanu no dzīvesvietas līdz izglītības iestādei un atpakaļ vienu reizi darba dienā, ja attālums no dzīvesvietas līdz izglītības iestādei vienā virzienā ir lielāks par:
5.1. 15 km profesionālās ievirzes izglītības iestāžu pedagogiem;
5.2. 30 km vispārējās pamata un vidējās izglītības iestāžu pedagogiem;
5.3. 20 km vispārējās pirmsskolas, pamata un vidējās izglītības pedagogiem, kuri ne ilgāk kā trīs gadus pirms transporta izdevumu kompensācijas saņemšanas zaudējuši darbu izglītības iestādes reorganizācijas gadījumā vai kuru papildus piesaiste nepieciešama reorganizētajai izglītības iestādei ne ilgāk kā trīs gadus pēc tās reorganizācijas;  
5.4. 20 km vispārējās izglītības atbalsta personālam - izglītības psihologam, skolotājam logopēdam, pedagogam karjeras konsultantam un speciālajam pedagogam.
6. Attālums no dzīvesvietas līdz izglītības iestādei tiek noteikts pa īsāko personiskā transportlīdzekļa braukšanas maršrutu.
7. Tiek kompensēti sabiedriskā transporta izdevumi (izņemot taksometru) un personīgā transportlīdzekļa energoresursu izdevumi, ja sabiedriskais transports nekursē vai tā grafiks nav savietojams ar darba laiku.
8. Transporta izdevumu kompensācijas pieteikšanai pedagogs iesniedz pieteikumu izglītības iestādes vadītājam. Pedagogs iesniedz atkārtotu pieteikumu tajā minēto apstākļu izmaiņu gadījumā. Pieteikumi tiek reģistrēti izglītības iestādes elektroniskās lietvedības sistēmā.
9. Izglītības iestādes vadītājs nodrošina pedagoga pieteikuma atbilstības šo noteikumu prasībām izvērtējumu.
10. Pieteikumi tiek izvērtēti un lēmumi par transporta izdevumu kompensāciju tiek pieņemti pieteikumu saņemšanas secībā un pašvaldības ikgadējā budžetā paredzēto finanšu līdzekļu ietvaros.
11. Personīgā transportlīdzekļa energoresursu izdevumi kompensējami, izglītības iestādes vadītājam slēdzot transportlīdzekļa patapinājuma līgumu ar pedagogu. 
12. Personīgā transportlīdzekļa energoresursu izdevumu kompensācijai pedagogs piecu darba dienu laikā pēc pārskata mēneša beigām izglītības iestādē iesniedz iesniegumu un maršruta lapu par veiktajiem braucieniem un energoresursu iegādes izdevumus apliecinošo dokumentu oriģinālus.
13. Sabiedriskā transporta izdevumu kompensācijai pedagogs piecu darba dienu laikā pēc pārskata mēneša beigām izglītības iestādē iesniedz iesniegumu un sabiedriskā transporta braucienus apliecinošu dokumentu oriģinālus.
14. Pedagogu iesniegumi sabiedriskā transporta izdevumu un personīgā transportlīdzekļa energoresursu izdevumu kompensācijai un to pielikumi reģistrējami un uzkrājami izglītības iestādes lietvedībā.
15. Izglītības iestāde līdz katra mēneša 15. datumam pārbauda iesniegumos par sabiedriskā transporta izdevumu un personīgā transportlīdzekļa energoresursu izdevumu kompensāciju un to pielikumos sniegtās informācijas atbilstību šo noteikumu prasībām un sagatavo rīkojumu par transporta izmaksu kompensāciju šo noteikumu 5. punktā noteiktajā ietvarā.
16. Pašvaldības Centrālās administrācijas Finanšu nodaļa izmaksā transporta izmaksu kompensāciju līdz mēneša pēdējai darba dienai.
17. Sabiedriskā transporta izdevumi tiek kompensēti no dienas, kad pieņemts lēmums par transporta izdevumu kompensāciju. Personīgā transportlīdzekļa energoresursu izdevumi tiek kompensēti no dienas, kad noslēgts transportlīdzekļa patapinājuma līgums ar pedagogu.
18. Veicot ceļu no dzīvesvietas uz divām vai vairākām vienā maršrutā esošām izglītības iestādēm vai izglītības programmu īstenošanas vietām vienā dienā, pedagogs pieprasa izdevumu kompensāciju no dzīvesvietas tālākajai izglītības iestādei vai programmas īstenošanas vietai.
19. Pedagogs, parakstot pieteikumu vai iesniegumu, apliecina sniegto ziņu patiesumu. Konstatējot nepatiesu ziņu sniegšanu, pašvaldībai ir tiesības pieprasīt nepamatoti izmaksāto līdzekļu atmaksu.
III. [bookmark: _heading=h.yfssc0okl3fd]Dzīvojamās telpas īres izdevumu kompensācija
20. Dzīvojamās telpas īres izdevumus pedagogam kompensē faktiskās īres maksas apmērā, nepārsniedzot 230 euro (divi simti trīsdesmit euro) mēnesī.
21. Dzīvojamās telpas īres izdevumus pedagogam kompensē ne ilgāk kā trīs gadus.
22. Dzīvojamās telpas īres izdevumus pedagogam kompensē viena izglītības iestāde.
23. Dzīvojamās telpas īres izdevumus pedagogam var kompensēt, ja vienlaicīgi izpildās šādi nosacījumi:
23.1. darba slodze konkrētajā izglītības iestādē nav mazāka par 0,8 likmēm;
23.2. pēdējo trīs gadu laikā pedagogs nav strādājis izglītības iestādē vairāk par 0,2 likmēm.
24. Izglītības iestāde definē prioritāros pedagogu amatus dzīvojamās telpas īres izdevumu kompensācijai.
25. Dzīvojamās telpas īres izdevumu kompensācijai pedagogs iesniedz pieteikumu un dzīvojamās telpas īres līguma kopiju izglītības iestādes vadītājam. Pedagogs iesniedz atkārtotu pieteikumu tajā minēto apstākļu izmaiņu gadījumā.
26. Izglītības iestādes vadītājs izvērtē pedagoga pieteikuma atbilstību šo noteikumu prasībām, finanšu līdzekļu pieejamībai izglītības iestādes budžetā un definētajiem prioritārajiem pedagogu amatiem un pieņem lēmumu par dzīvojamās telpas īres izdevumu kompensāciju.
27. Dzīvojamās telpas īres izdevumu kompensācijai pedagogs līdz nākamā mēneša 10. datumam izglītības iestādē iesniedz iesniegumu un īres maksas izdevumus apliecinošus dokumentus.
28. Izglītības iestāde līdz katra mēneša 15. datumam pārbauda iesniegumu par dzīvojamās telpas īres izdevumu kompensāciju atbilstību šo noteikumu prasībām un sagatavo rīkojumu par dzīvojamās telpas īres izdevumu izmaksu kompensāciju šo noteikumu 20. punktā noteiktajā ietvarā.
29. Pašvaldības Centrālās administrācijas Finanšu nodaļa izmaksā dzīvojamās telpas īres kompensāciju līdz mēneša pēdējai darba dienai.
30. Dzīvojamās telpas īres izdevumi tiek kompensēti ar nākamo kalendāro mēnesi pēc lēmuma pieņemšanas par kompensācijas piešķiršanu. 
31. Pedagogs, parakstot pieteikumu vai iesniegumu, apliecina sniegto ziņu patiesumu. Konstatējot nepatiesu ziņu sniegšanu, pašvaldībai ir tiesības pieprasīt nepamatoti izmaksāto līdzekļu atmaksu.
IV. [bookmark: _heading=h.3x93akvj3013]Noslēguma jautājumi
32. Attiecībā uz izglītības iestāžu vadītājiem noteikumos minētās darba devēja funkcijas tiek veiktas pašvaldības izpilddirektora noteiktā kārtībā.
33. Noteikumu II. nodaļa stājas spēkā 2027. gada 1. februārī.

